
B9‑0153/2024
Uznesenie Európskeho parlamentu o potrebe neochvejnej podpory pre Ukrajinu dva roky od vypuknutia útočnej vojny Ruska proti Ukrajine
(2024/2526(RSP))
Európsky parlament,
–	so zreteľom na svoje predchádzajúce uznesenia o Ukrajine a Rusku, najmä tie, ktoré boli prijaté od eskalácie ruskej vojny proti Ukrajine vo februári 2022 a anexie Krymského polostrova 19. februára 2014,
–	so zreteľom na Dohodu o pridružení medzi Európskou úniou a jej členskými štátmi na jednej strane a Ukrajinou na strane druhej[footnoteRef:1] a na súvisiacu prehĺbenú a komplexnú zónu voľného obchodu medzi Európskou úniou a Ukrajinou podpísanú v roku 2014, [1:  Ú. v. EÚ L 161, 29.5.2014, s. 3.] 

–	so zreteľom na Chartu OSN, haagske dohovory, ženevské dohovory a ich dodatkové protokoly a Rímsky štatút Medzinárodného trestného súdu,
–	so zreteľom na návrh Komisie z 20. júna 2023 na nariadenie Európskeho parlamentu a Rady, ktorým sa zriaďuje Nástroj pre Ukrajinu (COM(2023)0338),
–	so zreteľom na rozhodnutie Európskej rady zo 14. decembra 2023 začať prístupové rokovania s Ukrajinou v nadväznosti na kladné odporúčanie Komisie z 8. novembra 2023 v tejto súvislosti,
–	so zreteľom na závery Európskej rady zo 14. decembra 2023 a 1. februára 2024, 
–	so zreteľom na článok 132 ods. 2 rokovacieho poriadku,
A.	keďže Rusko vedie od 24. februára 2022 nezákonnú, nevyprovokovanú a neoprávnenú útočnú vojnu proti Ukrajine; keďže vojna Ruska proti Ukrajine sa začala v roku 2014 nezákonnou anexiou Krymského polostrova a následnou okupáciou častí Doneckej a Luhanskej oblasti; keďže táto útočná vojna predstavuje očividné a zjavné porušenie Charty OSN a základných zásad medzinárodného práva; keďže kroky Ruska na Ukrajine v uplynulých dvoch rokoch naďalej ohrozujú mier a bezpečnosť v Európe a vo svete;
B.	keďže ruská útočná vojna je najväčším vojenským konfliktom na európskom kontinente od konca druhej svetovej vojny a odráža rastúci konflikt medzi autoritárstvom a demokraciou;
C.	keďže ruské sily podnikali nerozlišujúce útoky na obytné oblasti a civilnú infraštruktúru, ako sú školy a nemocnice; keďže tisíce civilistov vrátane detí už boli zavraždené a mnoho ďalších bolo mučených, obťažovaných, sexuálne napadnutých, unesených alebo násilne vysídlených; keďže toto neľudské konanie ruských síl a ich blízkych spojencov je v úplnom rozpore s medzinárodným humanitárnym právom; keďže snaha Ruska etnicky vyčistiť okupované časti Ukrajiny zahŕňa masové zverstvá; keďže cieľom Ruska je zničiť ukrajinskú národnú identitu a vymazať ukrajinskú kultúru a štátnosť;
D.	keďže milióny Ukrajincov, ktorí utiekli pred ruskou agresiou, boli vysídlené na Ukrajine i mimo nej; keďže vojnové zločiny Ruska spôsobia, že generácia ukrajinských civilistov a vojenského personálu sa bude musieť liečiť z duševných ťažkostí, depresie, úzkosti a posttraumatickej stresovej poruchy;
E.	keďže ukrajinským ozbrojeným silám sa podarilo odolať ruskej invázii, oslobodiť viac ako 50 % území dočasne obsadených po 24. februári 2022 a získať kontrolu nad západným prístupom Ukrajiny k Čiernemu moru, čím sa podarilo vytlačiť ruskú čiernomorskú flotilu;
F.	keďže spoločný HDP západných krajín je 25-krát vyšší ako HDP Ruska, ale v roku 2023 predstavovala vojenská pomoc Západu Ukrajine menej ako 0,1 % tohto spoločného HDP; keďže v roku 2023 Rusko vynaložilo na svoju útočnú vojnu približne 6 % svojho HDP a Ukrajina na svoju obranu ekvivalent 25 % svojho HDP;
G.	keďže v útočnej vojne Ruska sa ukazuje jeho postkoloniálny prístup k susedným krajinám; keďže pokiaľ Rusko zostane štátom s imperialistickým zmýšľaním a revizionistickou politikou, bude sa naďalej usilovať o udržanie stále aktuálnej hrozby agresie na európskom kontinente; keďže mnohí medzinárodní aktéri uznali Rusko za štát sponzorujúci terorizmus a štát, ktorý používa prostriedky terorizmu, po čom by mali nasledovať konkrétne opatrenia;
H.	keďže Európska rada rozhodla o začatí prístupových rokovaní s Ukrajinou na základe kladného odporúčania Komisie a ďalej vyzvala Radu, aby po splnení príslušných odporúčaní Komisie prijala rokovací rámec;
I.	keďže EÚ poskytla Ukrajine bezprecedentnú a viacrozmernú podporu od začiatku rozsiahlej invázie vrátane vojenskej podpory v doteraz nevídanom rozsahu; keďže celková pomoc, ktorú EÚ, jej členské štáty a európske finančné inštitúcie prisľúbili Ukrajine od februára 2022, predstavuje najmenej 85 miliárd EUR vrátane humanitárnej a núdzovej pomoci, rozpočtovej podpory, makrofinančnej pomoci a vojenskej pomoci; keďže členským štátom bolo poskytnutých 17 miliárd EUR na prijatie približne štyroch miliónov ukrajinských utečencov, ktorým bola na základe smernice o dočasnej ochrane[footnoteRef:2] predĺžená ochrana do marca 2025; [2:  Smernica Rady 2001/55/ES z 20. júla 2001 o minimálnych štandardoch na poskytovanie dočasnej ochrany v prípade hromadného prílevu vysídlených osôb a o opatreniach na podporu rovnováhy úsilia medzi členskými štátmi pri prijímaní takýchto osôb a znášaní z toho vyplývajúcich dôsledkov (Ú. v. ES L 212, 7.8.2001, s. 12).] 

J.	keďže EÚ a jej členské štáty doteraz poskytli Ukrajine vojenskú pomoc vo výške 28 miliárd EUR; keďže z Európskeho mierového nástroja sa poskytlo 5,6 miliardy EUR na transfer vojenského vybavenia na Ukrajinu zo strany členských štátov; keďže táto iniciatíva v oblasti munície poskytne Ukrajine do marca 2024 približne 524 000 nábojov kalibru 155 mm vyrobených európskym obranným priemyslom a ďalších 500 000 do konca roka; keďže vojenská misia EÚ na podporu Ukrajiny doteraz vycvičila v Nemecku a Poľsku 40 000 ukrajinských vojakov a ich počet sa stále zvyšuje;
K.	keďže inštitúcie EÚ nedávno dosiahli principiálnu dohodu o vytvorení nástroja pre Ukrajinu, ktorý ponúkne predvídateľnú strednodobú podporu vo výške 50 miliárd EUR vo forme grantov a úverov na opravu, obnovu, rekonštrukciu a modernizáciu Ukrajiny v rokoch 2024 až 2027;
L.	keďže ukrajinské deti platia najvyššiu cenu za vojnu, keďže 528 ukrajinských detí bolo zabitých a 1 226 zranených, 1,8 milióna detí muselo prejsť do susedných krajín ako utečenci a ďalších 2,5 milióna je vnútorne vysídlených v rámci Ukrajiny;
M.	keďže od začiatku rozsiahlej útočnej vojny bolo približne 20 000 ukrajinských detí násilne deportovaných do Ruska a Bieloruska alebo zadržaných na okupovaných územiach; keďže Medzinárodný trestný súd vydal medzinárodný zatykač na Vladimíra Putina a Máriu Ľvovú-Belovú vzhľadom na ich zodpovednosť za vojnový zločin nezákonnej deportácie a za nezákonný presun detí z okupovaných území Ukrajiny do Ruska; keďže menej ako 400 deportovaných detí sa vrátilo na Ukrajinu a spojilo sa so svojimi rodinami;
N.	keďže Ukrajina podpísala bezpečnostné dohody so Spojeným kráľovstvom, Dánskom, Talianskom, Nemeckom a Francúzskom v súlade so spoločným vyhlásením G7 o podpore Ukrajiny, ktoré bolo dohodnuté 12. júla 2023 popri samite NATO vo Vilniuse; keďže záväzok G7 otvoril dvere rokovaniam o formalizácii dlhodobých dvojstranných bezpečnostných záväzkov a dohôd na podporu Ukrajiny;
1.	opätovne potvrdzuje svoju neochvejnú solidaritu s ukrajinským ľudom a vedením Ukrajiny a svoju podporu nezávislosti, zvrchovanosti a územnej celistvosti Ukrajiny v rámci jej medzinárodne uznaných hraníc;
2.	opätovne čo najdôraznejšie odsudzuje nezákonnú, nevyprovokovanú a neospravedlniteľnú útočnú vojnu Ruska proti Ukrajine, ako aj zapojenie režimu v Bielorusku; žiada, aby Rusko a jeho zástupné sily ukončili všetky vojenské akcie a Rusko stiahlo všetky vojenské sily, proxy skupiny a vojenské vybavenie z celého medzinárodne uznaného územia Ukrajiny, ukončilo nútené deportácie ukrajinských civilistov a prepustilo všetkých zadržiavaných Ukrajincov; žiada, aby sa zastavilo a zrušilo usídľovanie ruských občanov na dočasne okupovaných územiach Ukrajiny;
3.	pripomína, že ruská útočná vojna sa začala nezákonnou anexiou Krymského polostrova vo februári 2014; pripomína, že polostrov bol premenený na vojenskú základňu a slúžil ako odrazový mostík pre rozsiahlu inváziu v roku 2022;
4.	vzdáva hold statočným obyvateľom Ukrajiny, právoplatným laureátom Sacharovovej ceny za slobodu myslenia za rok 2023, ktorí odvážne pokračujú v obrane svojej krajiny, zvrchovanosti, nezávislosti a územnej celistvosti a zároveň bránia slobodu, demokraciu, právny štát a európske hodnoty proti brutálnemu režimu, ktorý sa snaží podkopať našu demokraciu a oslabiť a rozdeliť našu Úniu;
5.	vyjadruje hlbokú sústrasť rodinám a blízkym odvážnych obrancov, ktorí obetovali svoje životy pri obrane Ukrajiny, jej obyvateľov, slobody a demokracie; vyzýva na nepretržitú a zvýšenú podporu zo strany EÚ a jej členských štátov v oblasti liečby a rehabilitácie zranených obrancov Ukrajiny;
6.	vyhlasuje, že je odhodlaný prispieť k zachovaniu ducha odolnosti a viery ukrajinského ľudu v lepšiu budúcnosť, v ktorej na Ukrajine a v Európe zavládne mier, žiadna časť ukrajinského územia nebude pod ruskou okupáciou a žiadny ukrajinský ani iný občan sa nebude cítiť ohrozený alebo napádaný za to, že chce žiť v mieri, bezpečí a prosperite a rešpektovať európske hodnoty a zásady; opakuje, že Ukrajina ako nezávislý a zvrchovaný štát má základné právo určovať svoju budúcnosť vrátane slobody výberu spojenectva a politiky a presadzovania svojich národných záujmov;
7.	oceňuje solidaritu občanov EÚ, občianskej spoločnosti, členských štátov a samotnej EÚ voči Ukrajine a jej obyvateľom; podporuje nepretržité predlžovanie uplatňovania smernice o dočasnej ochrane na osoby, ktoré utekajú z Ukrajiny v dôsledku ruskej útočnej vojny proti Ukrajine;
8.	domnieva sa, že výsledok vojny a postoj medzinárodného spoločenstva budú zohrávať kľúčovú úlohu pri ovplyvňovaní budúcich krokov iných autoritárskych režimov, ktoré pozorne sledujú priebeh vojny a vyhodnocujú, koľko priestoru majú na agresívnu zahraničnú politiku vrátane vojenských prostriedkov;
9.	zdôrazňuje, že hlavným cieľom Ukrajiny je vyhrať vojnu proti Rusku, čo znamená vytlačiť všetky sily Ruska a jeho blízkych spojencov a spojencov z medzinárodne uznaného územia Ukrajiny; domnieva sa, že tento cieľ možno dosiahnuť len prostredníctvom nepretržitého, trvalého a neustále sa zvyšujúceho zásobovania Ukrajiny všetkými druhmi konvenčných zbraní, a to bez výnimky;
10.	pripomína význam oslobodenia a deokupácie Krymského polostrova, ktorý je už desať rokov okupovaný Ruskom; pripomína, že občania polostrova, ktorí sú lojálni Ukrajine, najmä pôvodní Tatári, čelia represiám, zatýkaniu a mučeniu; pripomína, že ruské okupačné sily sa všemožne snažia vymazať tatárske dedičstvo a spomienky na ukrajinskú prítomnosť na polostrove; podporuje úsilie Ukrajiny o reintegráciu Krymu, najmä Krymskú platformu;
11.	opätovne potvrdzuje svoju podporu dôslednému poskytovaniu vojenskej pomoci Ukrajine tak dlho, ako to bude potrebné, a v akejkoľvek forme potrebnej na dosiahnutie víťazstva Ukrajiny; oceňuje úsilie, ktoré vynaložili členské štáty pri poskytovaní vojenskej podpory Ukrajine a podpredseda Komisie/vysoký predstaviteľ Únie pre zahraničné veci a bezpečnostnú politiku pri jej koordinácii; opakuje svoju výzvu členským štátom, aby podstatne zvýšili a urýchlili svoju vojenskú podporu s cieľom nielen umožniť Ukrajine brániť sa proti ruským útokom, ale tiež jej umožniť získať plnú kontrolu nad celým jej medzinárodne uznaným územím;
12.	domnieva sa, že vojenská pomoc Ukrajine by nemala byť nijako obmedzená; poukazuje na veľké rozdiely vo výške podpory poskytovanej členskými štátmi EÚ v pomere k ich HDP; vyzýva na nevyhnutné investície do európskej obrannej priemyselnej základne, aby sa podstatne zvýšila produkcia s cieľom uspokojiť potreby Ukrajiny a doplniť vyčerpané zásoby členských štátov EÚ; zdôrazňuje, že Ukrajina potrebuje najmä sofistikované systémy protivzdušnej obrany, rakety dlhého doletu, ako sú rakety TAURUS, moderné bojové lietadlá, rôzne druhy delostrelectva a munície (najmä 155 mm granáty), bezpilotné lietadlá a zbrane na boj proti nim; podporuje návrh, aby všetky členské štáty EÚ a spojenci v NATO vojensky podporovali Ukrajinu najmenej 0,25 % svojho HDP ročne; žiada celkové zvýšenie finančného stropu Európskeho mierového nástroja a trvá na tom, aby sa okrem iného použil na obstaranie munície dostupnej na svetovom trhu z jedného zdroja, aby sa uspokojili potreby Ukrajiny; domnieva sa, že súčasná výroba munície v EÚ, ktorá je určená pre tretie krajiny, by sa mala presmerovať a že Ukrajina by k nej mala mať prednostný prístup; vyzýva vlády členských štátov EÚ a obranný priemysel, aby s prijímajúcimi krajinami riešili oneskorené dodávky a ich príčiny; vyzýva Snemovňu reprezentantov USA, aby bezodkladne prijala balík vojenskej pomoci pre Ukrajinu;
13.	víta podpísanie bezpečnostných dohôd medzi Ukrajinou a Spojeným kráľovstvom, Dánskom, Talianskom, Nemeckom a Francúzskom v súlade so spoločným vyhlásením skupiny G7 o podpore Ukrajiny a vyzýva ďalších partnerov s podobným zmýšľaním, aby nasledovali tento príklad; zdôrazňuje, že tieto bezpečnostné dohody nemožno považovať za náhradu budúceho členstva v NATO; víta pokrok dosiahnutý v súvislosti s praktickými podrobnosťami a finančným stropom nového Fondu pomoci Ukrajine v rámci Európskeho mierového nástroja, ktorý by podporoval poskytovanie vojenského vybavenia Ukrajine prostredníctvom spoločných európskych iniciatív v oblasti obstarávania;
14.	opätovne vyjadruje svoju podporu mierovému plánu, ktorý predložil ukrajinský prezident Volodymyr Zelenskyj; je presvedčený, že ide o komplexný plán na obnovenie územnej celistvosti Ukrajiny; pripomína, že 10 bodov plánu sa premietlo do rezolúcie Valného zhromaždenia OSN ES-11/6 z 23. februára 2023 o zásadách Charty OSN a sú základom komplexného, spravodlivého a trvalého mieru na Ukrajine;
15.	opakuje svoju výzvu Komisii, PK/VP a členským štátom, aby spolupracovali s Ukrajinou a medzinárodným spoločenstvom na zriadení osobitného tribunálu na vyšetrenie a stíhanie zločinu agresie spáchaného proti Ukrajine vedúcimi predstaviteľmi Ruska a ich spojencami, ako je napríklad režim v Bielorusku; víta zriadenie Medzinárodného centra pre stíhanie zločinu agresie voči Ukrajine v Haagu;
16.	vyjadruje zdesenie nad skutočnosťou, že ruská útočná vojna proti Ukrajine viedla k jednému z najrýchlejšie rastúcich rozsiahlych vysídlení detí od druhej svetovej vojny; pripomína, že masívne útoky na civilnú infraštruktúru spôsobili, že ukrajinské deti boli závažným spôsobom zbavené prístupu k základným službám, ako je vzdelávanie a zdravotná starostlivosť, najmä k podpore duševného zdravia;
17.	opakuje, že pokračujúce nútené premiestňovanie a deportácia ukrajinských detí vrátane detí z ústavov do Ruska a Bieloruska a ich nútené osvojenie ruskými rodinami je v rozpore s ukrajinským a medzinárodným právom; zdôrazňuje, že násilný presun detí z jednej skupiny do druhej predstavuje zločin genocídy podľa článku II Dohovoru o zabránení a trestaní zločinu genocídy; žiada, aby ruské a bieloruské orgány zabezpečili okamžitý návrat všetkých ukrajinských detí; oceňuje úsilie miestnych ukrajinských organizácií, ktoré v jednotlivých prípadoch podporujú rodičov a rodiny pri hľadaní ich detí a bojujú za ich bezpečný návrat;
18.	odsudzuje zámer Ruska uskutočniť 15. až 17. marca 2024 prezidentské voľby na dočasne okupovaných územiach Ukrajiny a zdôrazňuje, že neuzná výsledky týchto nezákonných volieb;
19.	opätovne požaduje inovatívnu, komplementárnu a flexibilnú interakciu medzi prebiehajúcimi činnosťami v súvislosti s vykonávaním v súčasnosti platnej dohody o pridružení a procesom prístupových rokovaní, čo umožní postupnú integráciu Ukrajiny do jednotného trhu EÚ a odvetvových programov vrátane prístupu k finančným prostriedkom EÚ v príslušných oblastiach, aby Ukrajinci mohli využívať výhody pristúpenia počas celého procesu, a nielen po jeho dokončení;
20.	zdôrazňuje, že ruská útočná vojna zásadne zmenila geopolitickú situáciu v Európe a ohrozuje jej bezpečnostnú štruktúru a že reakcia na ňu si vyžaduje odvážne, statočné a komplexné politické, bezpečnostné a finančné rozhodnutia EÚ;
21.	víta rozhodnutie Európskej rady začať prístupové rokovania s Ukrajinou po splnení odporúčaní Komisie; domnieva sa, že členstvo Ukrajiny v EÚ predstavuje geostrategickú investíciu do zjednotenej a silnej Európy a že to znamená preukázanie vedúceho postavenia, odhodlania a vízie; vyzýva na urýchlené predloženie príslušného rokovacieho rámca a na jeho prijatie po prijatí príslušných krokov vyplývajúcich z odporúčania Komisie z 8. novembra 2023;
22.	pripomína, že prístupový proces bude založený na zásluhách a že metodika rozširovania kladie dôraz na kľúčové oblasti dodržiavania zásad právneho štátu, základných hodnôt, ľudských práv, demokracie a boja proti korupcii; je presvedčený, že prístupový proces založený na zásluhách je v najlepšom záujme Ukrajiny aj EÚ; nabáda EÚ a jej členské štáty, aby Ukrajine poskytli zvýšenú podporu a pomoc v jej úsilí o pristúpenie k EÚ, a to aj pokiaľ ide o technické odborné znalosti, budovanie kapacít a inštitucionálne reformy potrebné na splnenie kritérií členstva;
23.	vyzýva ukrajinskú vládu, aby naďalej posilňovala miestnu samosprávu, čo je reforma, ktorá získala významné národné a medzinárodné uznanie, a aby začlenila úspech decentralizačnej reformy do celkovej štruktúry procesov opráv, obnovy a rekonštrukcie Ukrajiny;
24.	víta principiálnu dohodu inštitúcií EÚ o zriadení nástroja pre Ukrajinu, ktorý bude poskytovať predvídateľnú finančnú pomoc Ukrajine, a vyzýva na jeho rýchle nasadenie; zdôrazňuje posilnenie úlohy Verchovnej rady, subjektov na nižšej ako celoštátnej úrovni a občianskej spoločnosti ako relevantných partnerov výkonného orgánu pri určovaní priorít, ktoré sa budú financovať prostredníctvom plánu pre Ukrajinu, a zdôrazňuje, že sa tým zvyšuje aj dohľad nad nástrojom a jeho monitorovanie;
25.	vyzýva Radu, aby zachovala svoju politiku sankcií voči Rusku a Bielorusku a zároveň monitorovala, skúmala a zvyšovala jej účinnosť a vplyv; vyzýva Komisiu a členské štáty, aby zabezpečili rýchle uplatňovanie a prísne presadzovanie všetkých 13 balíkov sankcií; žiada Komisiu o posúdenie vplyvu na účinnosť sankcií pri brzdení ruského vojnového úsilia a na obchádzanie sankcií; pripomína, že EÚ pracuje na právnych predpisoch, ktoré by označili porušovanie reštriktívnych opatrení za trestný čin; vyzýva členské štáty, aby prijali ďalšie balíky sankcií zamerané na oslabenie ruskej vojnovej mašinérie a na ďalšie odvetvia ruského hospodárstva, ako je jadrový sektor, najmä Rosatom, metalurgia a poľnohospodárstvo;
26.	odsudzuje všetky krajiny, ktoré dodávajú Rusku vojenské vybavenie a pomáhajú mu obchádzať a vyhýbať sa účinkom sankcií, ktoré naň boli uvalené, a vyzýva EÚ, aby prísne stíhala spoločnosti, združenia a jednotlivcov, ktorí sa podieľajú na obchádzaní sankcií; vyzýva EÚ, členské štáty a ich spojencov, aby posilnili účinnosť už uložených sankcií, prijali naliehavé opatrenia na zablokovanie akýchkoľvek pokusov o obchádzanie týchto sankcií a pracovali na mechanizme sekundárnych sankcií, ktorým by sa odstránili všetky medzery;
27.	vyzýva EÚ a jej členské štáty, aby prijali ďalšie opatrenia s cieľom pokračovať v medzinárodnej izolácii Ruska, a to aj pokiaľ ide o členstvo Ruska v medzinárodných organizáciách a orgánoch, ako je Bezpečnostná rada Organizácie spojených národov;
28.	zdôrazňuje naliehavú potrebu vytvoriť spoľahlivý právny režim, ktorý by umožňoval konfiškáciu ruského majetku zmrazeného EÚ a jeho použitie na riešenie rôznych dôsledkov ruskej agresie voči Ukrajine vrátane obnovy krajiny, odškodnenia obetí ruskej agresie a nákupu vojenského vybavenia pre Ukrajinu; zdôrazňuje svoje presvedčenie, že po skončení vojny musí byť Rusko povinné zaplatiť odškodnenie, ktoré mu bude uložené, aby sa zabezpečilo, že významnou mierou prispeje k obnove Ukrajiny; víta nedávne rozhodnutie Rady objasňujúce povinnosti centrálnych depozitárov cenných papierov, ktoré majú v držbe aktíva a rezervy Centrálnej banky Ruska, ktoré sú imobilizované v dôsledku reštriktívnych opatrení EÚ; víta vytvorenie registra škôd spôsobených ruskou agresiou, ktorý je prvým krokom k vytvoreniu medzinárodného kompenzačného mechanizmu;
[bookmark: _GoBack]29.	opätovne vyjadruje znepokojenie nad situáciou v jadrovej elektrárni v Záporoží, ktorú nezákonne kontroluje Rusko; podporuje úsilie o zachovanie trvalej prítomnosti Medzinárodnej agentúry pre atómovú energiu v jadrovej elektrárni v Záporoží; pripomína a odsudzuje kroky Ruska, ktoré spôsobili vážne škody na životnom prostredí na Ukrajine vrátane zničenia priehrady Kachovka, výrubu ukrajinských lesov, rozsiahlej ťažby a kontaminácie ovzdušia a vodných zdrojov; opätovne vyjadruje hlboké znepokojenie nad širším dlhodobým vplyvom vojny na životné prostredie; zdôrazňuje, že je potrebné vytvoriť systém na evidenciu a hodnotenie škôd na životnom prostredí spôsobených Ruskom a pripraviť právne základy na vyvodenie zodpovednosti Ruska za tieto zločiny;
30.	vyzýva EÚ a jej členské štáty, aby strategicky a proaktívne pracovali na boji proti hybridným hrozbám a zabránili zasahovaniu Ruska do politických, volebných a iných demokratických procesov na Ukrajine a v EÚ, najmä proti zlomyseľným činom zameraným na manipuláciu verejnej mienky a podkopávanie európskej integrácie, najmä v súvislosti s nadchádzajúcimi voľbami do Európskeho parlamentu;
31.	vyjadruje znepokojenie nad obmedzením zahraničných ciest poslancov Verchovnej rady Ukrajiny; domnieva sa, že by sa to mohlo považovať za svojvoľné obmedzovanie politickej činnosti zvolených poslancov, najmä tých, ktorí zastupujú opozíciu; je pevne presvedčený, že v čase vojny by sa nemal zanedbávať žiadny politický zdroj, ktorý môže zastupovať Ukrajinu na akomkoľvek medzinárodnom fóre;
[bookmark: TextBodyEnd]32.	poveruje svoju predsedníčku, aby postúpila toto uznesenie Rade, Komisii, vysokému predstaviteľovi Únie pre zahraničné veci a bezpečnostnú politiku/podpredsedovi Komisie, vládam a parlamentom členských štátov, prezidentovi, vláde a Verchovnej rade Ukrajiny, Organizácii Spojených národov a ruským a bieloruským orgánom.

